b'\n_START_ARTICLE_\nDiversity Icebreaker\n_START_PARAGRAPH_\nDiversity Icebreaker (DI) er et sp\xc3\xb8rreskjema som benyttes i seminarer der form\xc3\xa5let er \xc3\xa5 forbedre kommunikasjon og samhandling i organisasjons- og personalsammenheng.\n_START_SECTION_\nBruksomr\xc3\xa5der\n_START_PARAGRAPH_\nTema for seminaret kan variere stort. Eksempler er forbedring av kommunikasjon og samarbeid til mer spesifikke omr\xc3\xa5der som team-building, krysskulturell kommunikasjon, l\xc3\xa6ringsstiler og konflikth\xc3\xa5ndtering. Brukerne av konseptet finnes innenfor alle arbeidsrelaterte sektorer, b\xc3\xa5de store konsern  og sm\xc3\xa5 bedrifter uavhengig av aktivitetssektor, utdanningsinstitusjoner p\xc3\xa5 h\xc3\xb8yere og lavere niv\xc3\xa5, frivillige og/eller non-profit organisasjoner \xe2\x80\x93 b\xc3\xa5de nasjonalt og internasjonalt._NEWLINE_Romani  beskriver hvordan hun bruker verkt\xc3\xb8yet i undervisning av internasjonale studenter i Singapore for \xc3\xa5 bevisstgj\xc3\xb8re studenter om effekten av selv-andre kategorier p\xc3\xa5 gruppedynamikk. Lignende bruk av verkt\xc3\xb8yet er beskrevet av Orgeret . Diversity Icebreaker er ogs\xc3\xa5 nevnt i en bok av Maureen B. Rabotin  som et verkt\xc3\xb8y egnet for forbedring av samarbeid p\xc3\xa5 tvers av kulturer. _NEWLINE_Diversity Icebreaker nevnes ogs\xc3\xa5 i sammenheng med mentoring . Konseptets bruk i mangfoldledelse ble dr\xc3\xb8ftet av Urstad .\n_START_SECTION_\nHistorikk\n_START_PARAGRAPH_\nDiversity Icebreaker er utviklet av Bj\xc3\xb8rn Z. Ekelund.  Utviklingen startet som f\xc3\xb8lge av et arbeid med fokusgrupper i 1995 hvor deltakerne ble bedt om forslag til hvordan man skulle kommunisere for \xc3\xa5 oppn\xc3\xa5 endring i andres atferd. N\xc3\xa5r forslagene ble sortert vokste det frem tre hovedkategorier. Disse kategoriene ble brukt i en markedsf\xc3\xb8ringskampanje og konsulentoppl\xc3\xa6ringsprosess der form\xc3\xa5let var \xc3\xa5 redusere energiforbruk. Kategoriene ble kalt R\xc3\xb8d, Bl\xc3\xa5 og Gr\xc3\xb8nn. Utviklingen av kategoriene og kampanjens effekter er presentert i Bj\xc3\xb8rn Z. Ekelunds MBA-oppgave ._NEWLINE_Den f\xc3\xb8rste utgaven av sp\xc3\xb8rreskjemaet ble laget i 1998 og skjemaet ble publisert i en bok om teamutvikling utgitt av Dansk Psykologisk Forlag . I 2003 ble sp\xc3\xb8rreskjemaet utformet med delvis ipsativ format (fordel 6 poeng p\xc3\xa5 3 utsagn) og i 2005 ble 3 utsagn tatt bort for \xc3\xa5 \xc3\xb8ke indre konsistens p\xc3\xa5 de ulike dimensjonene._NEWLINE_Ekelund mottok pris som \xc3\xa5rets konsulent som f\xc3\xb8lge av utviklingen av Diversity Icebreaker i 2008.Forskningsr\xc3\xa5det st\xc3\xb8ttet videreutvikling av verkt\xc3\xb8yet i 2011-2012.\n_START_SECTION_\nForskning p\xc3\xa5 metodikken\n_START_PARAGRAPH_\nI en studie utgj\xc3\xb8r innsamlede normdata frem til september 2011 resultater fra ca. 240 utvalg med totalt 8 850 respondenter. Dette ga anledning til sammenligning mellom normgrupper knyttet til profesjon og nasjonalitet. Det viste seg da at kvinner scoret lavere p\xc3\xa5 bl\xc3\xa5 og h\xc3\xb8yere p\xc3\xa5 r\xc3\xb8d og vice versa. Mindre forskjeller ble ogs\xc3\xa5 identifisert for personer over 60 \xc3\xa5r; disse scoret noe h\xc3\xb8yere p\xc3\xa5 Bl\xc3\xa5. _NEWLINE_Reliabilitet (indre konsistens) m\xc3\xa5lt gjennom Chronbachs alfa basert p\xc3\xa5 473 respondenter, viser mellom 0,75 og 0,82 . Test-retest reliabilitet er m\xc3\xa5lt til Bl\xc3\xa5 r(tt)=.872, for R\xc3\xb8d r(tt)=.793 and Gr\xc3\xb8nn r(tt)=.838, p<.001._NEWLINE_Dimensjonene R\xc3\xb8d, Bl\xc3\xa5 og Gr\xc3\xb8nn er systematisk validert mot f. eks. personlighetstrekk, emosjonell intelligens, kulturelle verdier, Interpersonal Problems (IIP) og teamprosesser . Kategoriene R\xc3\xb8d, Bl\xc3\xa5 og Gr\xc3\xb8nn har ogs\xc3\xa5 blitt benyttet videre innenfor markedsf\xc3\xb8ring gjennom forskning knyttet til \xe2\x80\x9dBrand Personality\xe2\x80\x9d.\n_START_SECTION_\nSertifisert av DNV GL Business Assurance\n_START_PARAGRAPH_\nDen 27. november 2013 ble Diversity Icebreaker sertifisert som team-test for utvikling av DNV GL om forvalter et regelverk for arbeidspsykologiske tester i arbeidslivet. Kvalitetskravene fra DNV GL baserer seg p\xc3\xa5 rammeverket til Sertifiseringsr\xc3\xa5det for testbruk i Norge (STN)  som igjen bygger p\xc3\xa5 standarden fra The European Federation of Psychologists Associations (EFPA). Deler av den vitenskapelige dokumentasjonen som var grunnlaget for sertifiseringen av DNV GL er publisert av utgiver. Diversity Icebreaker er resertifisert av DNV GL i 2016, slik det kreves hvert 3. \xc3\xa5r etter f\xc3\xb8rste sertifisering.\n_START_SECTION_\nKritikk\n_START_PARAGRAPH_\nDe tre kategoriene trenger en grundigere gjennomgang konseptuelt i forhold til andre psykologisk m\xc3\xa5leverkt\xc3\xb8y som omhandler for eksempel kommunikasjonspreferanser, probleml\xc3\xb8sningsstiler og intellektuell stil. _NEWLINE_Koblingen i praktisk bruk mellom et psykologisk m\xc3\xa5leverkt\xc3\xb8y og en gruppebasert utvikling av kategorienes mening i seminar inneb\xc3\xa6rer en blanding av ulike teoretiske tradisjoner (psykologi, sosiologi og lingvistikk). Det er ansett uklart hvordan dette h\xc3\xa5ndteres teoretisk og hvilke praktiske implikasjoner dette har. _NEWLINE_Til tross for at DI brukes vidt og i mange sammenhenger, har f\xc3\xa5 artikler blitt publisert i anerkjente fagtidsskrifter.'